Quidquid dominus Noeriorum habet apud Chableias est de feodo domini comitis Campaniæ. Omnes homines, quotquot sunt apud Chableias, sive milites, sive filii militum qui habent ætatem, cujuscunque sint conditionis, debent esse jurati comiti sub hac forma: Ego juro quod ego ero fidelis comiti de cetero, et quod ego servabo membra ejus et honorem ejus, pro posse meo, sic me Deus adjuvet, et hac sancta salva fidelitate Beati-Martini et exceptis clericis. Si comes faciat clamare quod sacramentum sibi debitum faciant, omnes illi qui non fecerint ad terminum clamatum, nisi legitima excusatione se excusaverint, per sexaginta solidos debent ei emendare, cujus medietatem emendæ debet habere comes, et aliam præpositus. Similiter, cum omnes homines debeant esse jurati præposito Chableiæ, cujuscunque conditionis sint, si præpositus fecerit clamare quod faciant sibi sacramentum debitum, et non fecerint, debent emendare præposito per sexaginta solidos, cujus emendæ medietas est comitis et alia medietas præpositi. Si comes fecerit clamare quod omnes exeant post ipsum, vel post mandatum ejus, pro negotio ejusdem villæ, omnes debent exire post ipsum, et si non exierint, nisi legitima excusatione se excusaverint, per sexaginta solidos debent ei emendare; cujus emendæ medietas est præpositi et alia medietas comitis, ita tamen quod eadem die possint homines ad domum suam reverti; similiter post præpositum vel mandatum ejus tenentur exire, si non debent emendare. Comes habet bannum de vino vendendo per tres septimanas apud Chableias. Similiter Beatus-Martinus per tres septimanas, quocunque tempore voluerint, ita tamen quod serviens domini comitis debet mandatum Beati-Martini convenire, si voluerit bannum suum ponere, et, si voluerit, comes potest bannum suum ponere. Similiter in toto territorio de Chableis quod debet bannum, non debet aliquis vindemiare vineas suas usque ad festum Sancti-Remigii, nisi per mandatum comitis et mandatum Beati-Martini, et si emenda in utroque banno evenerit, medietas est comitis et medietas Beati-Martini. Omnia fossata quæ sunt circa castrum, et omnia fossata quæ sunt circa burgum et muri castri cum fortericia, sunt comitis et Beati-Martini, et tota justitia et emendæ in eisdem locis; in eisdem vero fossatis comes non potest aliquid ædificare sine præposito, nec præpositus sine comite. Comes habet escasuras, apud Chableias, omnium hominum liberorum et suorum, et omnium extraneorum qui non habent dominum. Omnes homines qui sunt apud Chableias sunt in custodia comitis, tam clerici quam laici, tam monachi quam conversi; et si totus recursus villæ pertinet ad comitem, de omnibus quæ per curiam Beati-Martini non poterunt emendari. Comes habet census suos apud Chableias, in quibus habet vendas et homines suos et motam, et plateas circa motam et domos in castro et in burgo. Item habet avenam et vinum pro salvamento et denarios. Item comes habet quatuor servientes in villa qui non justiciant nisi per comitem; et isti non reddunt nec gellagium, nec minagium, nec aliam costumam in villa, nec aliquid ponunt in misis villæ; et potest eos mutare comes pro voluntate sua. Item comes habet procurationem suam in villa, singulis annis, et omnes ponunt in procuratione ejus, exceptis clericis, militibus, servientibus comitis et Beati-Martini. Præco semper debet clamare, quando clamat bannum, ex parte Beati-Martini et ex parte comitis et non aliter, et non alium in clamore.